Kuopion museot

Lupiinitalkoot
2025-06-16 17:00 - 19:00 (Europe/Helsinki) | Puijon hiihtostadion, Suurmäentie 85, Kuopio, 70200, Finland
Vaalitaan yhdessä Suomen luonnon monimuotoisuutta kitkemällä haitallista vieraslajia, komealupiinia. Voit tulla mukaan niin pitkäksi tai lyhyeksi ajaksi kuin haluat. Varauduthan omalla vesipullolla, hanskoilla ja kumisaappailla.
Jos haluat osallistua villalankojen värjäystyöpajaan Kuopion korttelimuseolla 17.6., etusija on talkoisiin osallistuneilla.
Lisätietoja: p. 044 718 1543

Villalankojen lupiinivärjäys
2025-06-17 13:00 - 17:00 | Korttelimuseo, Kirkkokatu 22, Kuopio, 70100
Värjätään villalankaa lupiinin kukilla ja lehdillä sekä kokeillaan neulakintaan valmistamista ja värttinällä kehräämistä. Työpajamaksu 7 €. Työpajamaksuun sisältyy 100 g villalankaa sekä neuleohje. Ennakkoilmoittautuminen (www.kuntapalvelut.fi/kuopio/index.php) Max. 12 hlöä, etusija 16.6. talkoisiin osallistuneilla.
Lisätietoja: p. 044 718 2630

KUMMAn satuhetket
2025-06-18 10:15 - 10:45, 2025-06-25 10:15 - 10:45, 2025-07-02 10:15 - 10:45 | KUMMA, Kauppakatu 35, Kuopio, 70100
Toivotamme teidät tervetulleiksi taianomaisiin satuhetkiin keskiviikkoisin 4.6. alkaen klo 10.15. Satuhetkiä kuullaan joka keskiviikko kesän ajan 30.7. asti. Satuhetket tarjoavat noin puolen tunnin ajan lapsille, ja miksi ei aikuisillekin, täydellisen mahdollisuuden uppoutua tarinoiden maailmaan, rentoutua ja päästää mielikuvitus lentämään.

Jokainen satuhetki on ainutlaatuinen kokemus, jossa lasten kirjallisuus vie kiehtoviin seikkailuihin ja taianomaisiin maailmoihin. Tule mukaan kuuntelemaan, nauramaan ja lumoutumaan pienellä kynnyksellä!

Yksittäisiltä asiakkailta ei vaadita ennakkoilmoittautumista, ryhmien on ilmoittauduttava ennakkoon numeroon 017 182633. Satuhetket sisältyvät KUMMAn pääsymaksuun 5/10 €, alle 18-vuotiaat ilmaiseksi ja Museokortti käy maksuvälineeksi.

Tervetuloa tarinoiden maailmaan!

Korttelimuseon leikkihetki
2025-06-18 12:00 - 13:00, 2025-06-25 12:00 - 13:00, 2025-07-02 12:00 - 13:00 | Korttelimuseo, Kirkkokatu 22, Kuopio, 70100
Millaisia leikkejä lapset leikkivät ennen? Tule Korttelimuseolle ottamaan selvää!
Leikitään yhdessä kesän ajan keskiviikkoisin klo 12–13 (18.6.– 20.8.2025).
Hyvällä säällä leikitään ulkona, sateella sisätiloissa. Kokoonnutaan Korttelimuseon päärakennuksen edessä (rakennus nro 2).
Leikkeihin on vapaa pääsy, ei ennakkoilmoittautumista.

Tytti Putkosen teokset heräävät eloon Maaginen -näyttelyssä
2025-06-18 13:00 - 13:15, 2025-06-25 13:00 - 13:15, 2025-07-02 13:00 - 13:15 | KUMMA, Kauppakatu 35, Kuopio, 70100
Tuhon jälkeen oli pitkään hiljaista. Lopulta elämä palasi.
Tuhkan peittämä maisema sai värejä. Ilmaantui uusia muotoja.
Elämän kipinä ei ollut koskaan sammunut. Suojaisissa koloissa, syvällä tuhon ulottumattomissa se oli hehkunut vaimeana, kun hävitys pyyhki entisen maan pinnalta.
Muodot kehittyivät edelleen. Vailla tarkoitusta ja päämäärää ne kasvoivat ja kurottivat kohti aurinkoa, joka ajan kuluessa alkoi jälleen lämmittää paksujen pilvien lomasta.
Alkoi varianttien aikakausi.
Tervetuloa Tytti Putkosen varianttien teosesittelyihin Maaginen -näyttelyyn!
Tytti Putkosen teokset, variantit, näyttävät ohi mennen staattisilta KUMMAn Maaginen -näyttelyssä. Todellisuudessa teokset kuitenkin liikkuvat ja ääntelehtivät, mutta vain henkilökunnan toimesta. Nyt sinulla on mahdollisuus nähdä teokset toiminnassa!
Putkosen teoksiin voi tutustua syvemmin teosesittelyissä, joka keskiviikko aina heinäkuun loppuun saakka. Teosesittelyt alkavat klo 13 ja kestävät noin 15 minuuttia.
Näyttelyyn KUMMAn pääsymaksun hinnalla: 10/5€, alle 18-vuotiaat ilmaiseksi sekä Museokortti että Kaikukortti käyvät maksuvälineiksi.

Myyttiset-näyttelyopastus
2025-06-18 14:00 - 14:45, 2025-06-25 14:00 - 14:45, 2025-06-28 14:00 - 14:45, 2025-07-02 14:00 - 14:45 | Kuopion museo
Myyttiset-näyttelyopastus kuljettaa kulkijan halki entisaikojen metsän. Metsäretkellä tutustutaan esivanhempiemme elämää rytmittäneeseen kansanuskoon. Matkan varrelta löytyy niin myyteistä tuttuja olentoja ja luontotietoa kuin vanhin tunnettu pohjoissavolainen loitsukin.
Tiedontäyteinen kierros sopii parhaiten aikuisille ja nuorille ja on kestoltaan noin 45 minuuttia. Opastus lähtee kesäkaudella 7.6.–30.8.2025 lipunmyynnin läheisyydestä lauantaisin ja keskiviikkoisin klo 14. Syyskuusta alkaen näyttelyn päättymiseen saakka opastus on parittomien viikkojen sunnuntaisin sekä viimeisenä näyttelyn aukiolopäivänä su 25.1. klo 13
Opastus sisältyy museon pääsymaksuun (15/10 €, alle 18-v maksutta), Museokortti ja Kaikukortti käyvät.
***
Kuopion museon Myyttiset – metsän kätköissä -näyttely vie menneisyyden aarniometsään keskelle kansanuskon maailmaa. Se on tehty monilla aisteilla koettavaksi, elämykselliseksi ihmettelyn paikaksi, jossa riittää tutkittavaa kaikenikäisille.
Kuopion luonnontieteellisen museon ja Kuopion kulttuurihistoriallisen museon yhteistyönä tuottamassa näyttelyssä on esillä erityistä voimaa omaavia taikaesineitä sekä kiehtovia eläimiä. Tarinat, uskomukset ja todelliset luonnonilmiöt punoutuvat yhteen ainutlaatuisella tavalla. Kulje entisajan metsässä, tutustu myyttisiin hahmoihin, joudu metsänpeittoon ja loitsi itsesi vapaaksi!
Myyttiset-näyttely ja siihen liittyvät tapahtumat ovat osa Kuopio250-juhlavuoden ohjelmistoa.

MusaMaja Kuopion museolla
2025-06-18 15:00 - 18:00 | Kuopion museo
Antti Raekallion elämystila, konsertti ja soitintyöpaja MusaMaja ilahduttaa lapsia ja lapsenmielisiä Kuopion museolla!
Myyttiset – metsän kätköissä -näyttelyyn soveltuvasti kansanmusiikkia ja metsäisiä lauluja sisältävät konsertit tasatunnein klo 15, 16 sekä 17.00. Konserttien välissä on vapaata soittimien kokeilua ja yhteisjamittelua museovieraiden kanssa.
Vapaa pääsy – lämpimästi tervetuloa! Tapahtuman mahdollistaa Kuopion kansalaistoiminnan palvelut.
Tapahtuma on monitoimitilassa ja se on esteetön.

Tavis Dance Company Maaginen -näyttelyssä
2025-06-18 17:30 - 18:30 | KUMMA, Kauppakatu 35, Kuopio, 70100
Kuva: Sampo Jaakkola
Tavis Dance Company esiintyy Maaginen -näyttelyssä kolmena päivänä Kuopio Tanssii ja Soi -viikkojen aikana. Tanssijat vaikuttuvat Maaginen -näyttelyn teoksista ja tulkitsevat niitä eri tavoin. Liikkeellisiä tulkintoja voi seurata oman näyttelykierroksen aikana. Yksi esitys kestää noin tunnin ajan ja tapahtuu kiertäen teoksia eri puolilla näyttelytilaa.
Tavis Dance Company on kuopiolainen tanssiryhmä, joka koostuu tavallisista, eri-ikäisistä ihmisistä. TDC:n tanssijat ovat kuitenkin ilmaisuvoimaisia persoonia ja ryhmä käsittelee liikettä ja kehollisuutta uteliaisuuden, avoimuuden, kokeellisuuden, sekä vahvan itseilmaisun kautta.
Tanssiesityksestä sekä näyttelystämme pääset vaikuttumaan ”kaksi elämystä yhden hinnalla” -taktiikalla eli KUMMAn pääsymaksun hinnalla 10/5€, alle 18-vuotiaat ilmaiseksi ja Museokortti käy maksuvälineeksi.
Lämpimästi tervetuloa nauttimaan sekä visuaalisesta- että tanssitaiteesta!
Tapahtuma on osa Kuopio250-juhlavuoden ohjelmistoa.

Lasten torstai
2025-06-19 10:30 - 11:00, 2025-06-26 10:30 - 11:00, 2025-07-03 10:30 - 11:00 | Kuopion museo
Kesäkuun alusta elokuun puoleen väliin saakka torstaiaamupäivät on Kuopion museossa omistettu lapsille. Jokaisena torstaina klo 10.30–11.00 heille järjestetään Myyttiset-näyttelyyn liittyvää ohjelmaa. Ohjelmassa vuorottelevat:
Loitsupolku: Lorujen täyteinen näyttelykierros, joka sopii myös perheen pienemmille.
Loitsupolkuja järjestetään 5.6., 26.6., 17.7. sekä 7.8.
Jäniksen jäljillä: Tiedolla ja toiminnalla väritetty lyhyt opastus. Soveltuu etenkin esikouluikäisille ja nuorimmille koululaisille.
Jäniksen jäljillä -opastuksia järjestetään 12.6., 3.7., 24.7. ja 14.8.
Leikkihetki: Enemmän tai vähemmän näyttelyn teemaan liittyviä leikkejä kaikille leikki-ikäisille!
Leikkihetkiä järjestetään 19.6., 10.7. sekä 31.7.
Jotta mahdollisimman monet lapset pääsevät nauttimaan heille suunnatusta ohjelmasta, toivomme, että lapsen seurana olisi vain yksi aikuinen.
Ohjelma sisältyy museon pääsymaksuun: alle 18-vuotiaat lapset maksutta, aikuiset 15 €, alennettu hinta 10 €.

Magic the Gathering -tapahtuma
2025-06-25 16:00 - 19:00 | KUMMA, Kauppakatu 35, Kuopio, 70100
Tervetuloa kokemaan Magic the Gatheringia Maaginen -näyttelyn aikana! Tapahtumassa on tarjolla mm. mahdollisuus osallistua Magic the Gathering korttipeliin ja kuunnella pelialan artistin, Ellu Hiltusen haastattelua. Voit osallistua tapahtumaan haluamallasi tavalla sekä tulla ja mennä, kuten sinulle sopii. Tapahtumaan pääsee osallistumaan KUMMAn pääsymaksun hinnalla: 10/5€, alle 18-vuotiaat ilmaiseksi sekä Museo- että Kaikukortti käyvät maksuvälineiksi.
Jos Magic the Gathering -peli kutkuttaa, tapahtumassa pelin saloja sinulle on opettamassa paikallinen korttihai, Arttu Malviala. Pelin oppiminen ei vaadi sinulta muuta, kuin hyvän mielen. Kuopion Fantasiapelit ovat lahjoittaneet virallisia opetuspakkoja tapahtumaan, joita saa opetuksen jälkeen halutessaan mukaansa.
Klo 17 alkavaan haastatteluun on kutsuttu pelialan artisti, Ellu Hiltunen. Ellu on pelialalla ansioitunut kuvittaja ja 2D animoija, joka on itseoppineesta pohjasta ponnistanut monivuotiseen yrittäjyyteen ja jopa voittaviin sijoihin alan graafisen suunnittelun kilpailuissa. Hänen graafista kädenjälkeään voi nähdä monessa kuopiolaisessa pelissä sekä tapahtumassa, mm. Kalla Gameworksin peleissä sekä Nekoconin graafisessa ilmeessä.
Ellua haastattelee soundtrack säveltäjä, Adam Al-Sawad, Kalla Gameworksilta. Adam on IGDA Kuopion puheenjohtaja sekä aktiivinen kulttuuripoliittinen toimija, joka on ollut mukana rakentamassa pelinteon ja pelikulttuurin ekosysteemiä Kuopiossa.
Haastattelussa keskustellaan siitä, millainen Ellu Hiltusen matka on ollut pelialan artistina: mistä se on lähtenyt, mitä haasteita se on pitänyt sisällään ja millaista työskentely oikeasti on. Jos siis pelialaan liittyvät aiheet ovat mietityttäneet, niin nyt on täydellinen hetki tulla kuuntelemaan ja jopa kysymään omia kysymyksiä.
Yhteistyökumppaneina tapahtumassa toimii Kuopion Roolipelaajat Ry, Diginatiivit ja Fantasiapelit Kuopio.
Pelin kuvaus:
Magic the Gathering on Richard Garfieldin luoma keräilykorttipeli. Peli on julkaistu vuonna 1993 ja se on samalla maailman ensimmäinen keräilykorttipeli.
Tarinallisesti peli sijoittuu multiversumiin ja uudet julkaisut sijoittuvat aina johonkin näistä maailmoista. Erilaisia maailmoja ja teemoja ovat Kaldheim – mikä perustuu pohjoismaiden uskontoihin, Tarkir – missä lohikäärmeet hallitsevat, Strixhaven – jossa sijaitsee universumin paras taikakoulu tai Avishkar – joka on Intiasta inspiroitunut steampunk maailma. Kaikkia näitä maailmoja yhdistää tietynlainen magia, mutta se miten taikuus esiintyy näissä maailmoissa ja niiden asukkaissa, voi olla hyvinkin erilainen.
Maailmojen välillä liikkuminen on yleensä vaivalloista paitsi hahmoille, jotka ovat saaneet nimityksen ”Planeswalker”. Nämä hahmot pystyvät liikkumaan miten haluavat maailmojen välillä. Jokainen pelaaja on ”Planeswalker” ja jokainen peli on heidän välisensä kinastelu tai kamppailu.
Peli on kahden pelaajan peli, jossa molemmilla on 20 elämäpistettä ja 60 kortin pakat. Peli loppuu, kun jommankumman elämäpisteet tippuvat nollaan tai pakka loppuu. Voittoon pääsemiseen ja pakan rakentamiseen on monia tapoja, mikä on Magicin vetävimpiä puolia.
Pelissä on 5 pääväriä, jotka kaikki pitävät sisällään oman pienen filosofiansa ja värejä yhdistelemällä saa mitä mielenkiintoisempia yhdistelmiä.
Valkoinen: Yksi kaikkien puolesta, totuus, yleinen hyvyys ja sota pahuutta vastaan
Sininen: Petkuttaminen, illuusiot, vastataiat ja vesi
Musta: Voitto millä hinnalla tahansa, itsensä kunnioittaminen, kuolema ja epäkuolleet
Punainen: Aggressiivisuus, impulsiivisuus, elämästä nauttiminen ja tuli
Vihreä: Luonto, mystisyys, harmonia ja eläimet

Korttelimuseon kehruunäytös
2025-06-26 14:00 - 14:45, 2025-07-03 14:00 - 14:45 | Korttelimuseo, Kirkkokatu 22, Kuopio, 70100
Korttelilla kehrätään!
Millainen on kuidun tie langaksi perinteisin menetelmin? Korttelimuseolla se selviää, nimittäin kehruunäytöksissä esitellään niin värttinän ja rukin kuin karstojenkin käyttöä. Esittelyn jälkeen halukkaat pääsevät myös itse kokeilemaan välineitä.
Kesällä 2025 kehruunäytöksiä järjestetään torstaisin klo 14 alkaen seuraavina päivinä: 26.6., 3.7., 10.7., 17.7., 24.7., 31.7., 7.8., 14.8., 21.8. ja 28.8.
Mukaan pääsylipulla, tervetuloa!

Bojos
2025-06-27 16:00 - 17:00 | KUMMA, Kauppakatu 35, Kuopio, 70100
Bojos on kuopiolainen duo, jonka muodostaa veljeskaksikko. He tekevät musiikkia laidasta laitaan – kaikkea räpin ja popin väliltä. Tämä kattava katalogi sisältää mm. kultahitin ”PAREMMALT” ja toisen kovaa tahtia kohti kultarajaa nousevan biisin ”EURODANCE”.

Yhtye tunnetaan omasta tyylistään ja heidän viihdyttävistä keikoistaan. Veljekset eivät pelkää olla omanaitsenään isompienkaan yleisöjen edessä, mikä todistettiin viimeksi 2024 kesällä heidän ensimmäisellä Hoodfest -keikallaan.

Yleensä Bojos on nähty keikoilla bändin kanssa, mutta kuvioon on tulossa muutoksia. Tänä kesänä he palaavat keikkatauolta lavoille täysin uudella kokoonpanolla. Kokonaisuus on hiottu näyttämään ja kuulostamaan juuri siltä, mitä Bojos on – ja kaiken tämän voi olla todistamassa KUMMA:lla 27.6. klo 16.00.

Keikalle pääsee KUMMAn pääsymaksun hinnalla: 10/5€, alle 18-vuotiaat ilmaiseksi ja Museo- sekä Kaikukortti käyvät maksuvälineiksi.

Opastus: Talojen tarinoita
2025-06-28 13:00 - 14:00, 2025-07-05 13:00 - 14:00 | Korttelimuseo, Kirkkokatu 22, Kuopio, 70100
Talojen tarinoita -näyttelyopastus esittelee jo lähes hävinnyttä puutalokaupunkia. Puu-Kuopio oli voimissaan 1900-luvun puoliväliin asti, jolloin jälleenrakennuskausi ja kaupungistuminen muuttivat kaupunkikuvaa merkittävästi. Opastuksella muistellaan arkista elämää puutalokaupungissa siellä asuneiden silmin ja tutustutaan siihen valokuvien avulla.
Lauantaisin klo 13. Opastus sisältyy museon pääsymaksuun (8/5 €, Museokortti, Kaikukortti, alle 18-vuotiaat maksutta).
Talojen tarinoita -opastus on osa Kuopio250-juhlavuoden ohjelmaa.
Talojen tarinoita – Puutalokaupungin jäljillä 25.4.2025-26.4.2026
Näyttelyssä valokuvat ja muistelmat nivoutuvat yhteen luoden eloisan kokonaisuuden, joka kertoo kaupungin rakennushistoriasta sekä kaupunkikuvan muutoksesta. Näyttely esittelee Kuopion purettuja sekä edelleen olemassa olevia puutaloja piirtäen kuvaa vilkkaasta kaupungista, jonka kaduilla ihmiset toimittivat arkisia askareitaan. Kuopiossa lapsuutensa ja nuoruutensa 1940–1960-luvuilla viettäneet ihmiset kertovat millaista oli elää puutalojen täyttämässä kaupungissa.

Opastus Maaginen -näyttelyyn
2025-06-29 14:00 - 15:00 | KUMMA, Kauppakatu 35, Kuopio, 70100
Tule mukaan kokemaan taiteen taika avoimelle opastukselle Maaginen -näyttelyyn! Ensimmäinen opastus järjestetään näyttelyn avajaisviikolla, sunnuntaina 18.5. klo 14. Tämän jälkeen opastuksia järjestetään 1.6. alkaen joka sunnuntai klo 14 näyttelyn loppuun saakka. Opastukseen voi osallistua KUMMAn pääsymaksulla 10/5 €, alle 18-vuotiaat ilmaiseksi. Museokortti käy maksuvälineeksi.
Maaginen on KUMMAn tulkinta maagisesta realismista, jossa ihme ja kumma, mittasuhteiden leikki, satu ja mystiikka kohtaavat todellisuuden. Näyttely leikittelee koolla, yllätyksellisyydellä, sekä satumaisilla tunnelmilla ja tummilla metsän maailmoilla. Näyttely tarjoaa kummallisen mahdollisuuden uppoutua ihmettelyyn, rinnakkaisiin todellisuuksiin sekä antaa mielikuvituksen virrata.

Kuopion museon laatikkoviljelmään tutustuminen
2025-07-02 17:00 - 18:00 | Kuopion museo
Jo viime kesänä hyvää asiakaspalautetta saaneet Kuopion museon ”olohuoneen jatkeessa”, eli monitoimitilan vieressä, sisäpihalla talvehtineet mustat kasvatuslaatikot heräävät eloon ja saavat seuraakin Korttelimuseolle alkavana kasvukautena.
Kesäistä kaupunkiviljelyä toteutetaan museon sisäpihalla ja Korttelimuseolla syreenien katveessa yhteistyössä Kuopion Luonnonystäväin Yhdistyksen (KLYY) aktiivien kanssa. Kuopion kaupunki on kansallisen kaupunkipuiston nimissä mahdollistanut tarvikkeiden hankinnan ja KLYY:n jäsenet mahdollistavat kasvien kasvamisen ja hoitamisen omalla vapaaehtoistyöllään. Toiminnan on tarkoitus olla yhteisöllistä. Laatikkoviljely Kuopion museon sisäpihalla alkoi viime vuonna pilotilla, joka jatkuu tänä vuonna kansallisen kaupunkipuiston pörriäiset- teeman mausteella. Laatikkoviljelyn tarkoituksena on kannustaa ihmisiä kaupunkiviljelyyn vaikkapa parvekkeella tai ikkunalla. Viljelylaatikoissa on hyötykasveista mukana viimevuotiseen tapaan muun muassa tammenlehtisalaattia, pinaattia, punaista basilikaa, pensaskrassia, lehtikorianteria, kirsikkatomaattia, porkkanaa ja silpoydinhernettä. Pörriäiskasveista esillä on mm. kurkkuyritti, kehäkukkia, malva ja ruiskaunokki.
Hyvin suunniteltu on puoliksi tehty – ja hoidolla varmistettu
Laatikkoviljelmien pohjatyöt kannattaa tehdä huolellisesti. Kuopion museolla mullat olivatkin paikallaan jo viimevuotisesta ja Korttelimuseolla ne on laitettu viljelylaatikoihin toukokuun alkupuolella. Laatikossa pohjimmaisena on sanomalehtiä, päällä multaa, joka on ikään kuin ladattu käyttövalmiiksi sekoittamalla siihen biohiiltä, kanankakkaa ja vettä. Museoiden laatikkoviljelyksillä ei käytetä hyönteismyrkkyjä.  Suurin osa kasveista on kylvetty siemeninä toukokuun puolivälissä. Tomaatit, yrtit ja kurkut tulevat paikalle istutusvalmiina, esikasvatettuina taimina, mutta suurin osa kasveista kasvaa siemenestä ihan paikan päällä.
Myös pedagoginen näkökulma on laatikkoviljelyksillä huomioitu. Kasvien nimet tullaan kirjoittamaan saviruukun palasiin, josta niitä on mahdollista opetella paikan päällä. Myös lajilistat tulevat museoille tutustuttaviksi. Laatikoista voi ottaa mallia omaan viljelmään..
Laatikkoviljelmän kasvukautta voi käydä seuraamassa Kuopion museon pääsymaksuttomalla alueella museon normaaleina aukioloaikoina ja Korttelimuseolla sen aukioloaikoina. 6.9. Kansalaisopistolla tullaan myös järjestämään pörriäisten talvehtimiseen liittyvä, luennolla höystetty hyönteishotellityöpaja.
Jos omaa viherpeukaloa alkaa kutkuttamaan, niin laatikkoviljelmän hoitotiimiläiseksi voi liittyä mukaan ilmoittautumalla näissä avoimissa hoitopäivissä Kuopion museon sisäpihalla ke 2.7. klo 17-18 ja ke 6.8. klo 17-18.
Vapaa pääsy.

Uusi taidevessa yhteistyössä Niuvanniemen sairaalan kanssa
2025-07-03 13:00 - 17:00 | KUMMA, Kauppakatu 35, Kuopio, 70100
Kuvataiteilija Johanna Rossin ja Niuvanniemen sairaalan potilaiden yhteisötaideteos Mona Lisa Restroom on valmistunut KUMMAan. Teos on tulosta museon ja sairaalan välillä aloitetusta tiiviistä yhteistyöstä.
Teoksen lähtökohtana toimi KUMMAn kellarissa vuosia säilytetty kokoelma Mona Lisa -aiheisia esineitä. Rossi aloitti teoksen parissa tammikuussa työskentelemällä ryhmän kanssa Niuvanniemen sairaalassa. Tämän jälkeen ryhmä on vieraillut Rossin kanssa useita kertoja taidemuseolla ja työstänyt teosta paikan päällä.
Niuvanniemen sairaalan toimintaterapeutti Marja-Leena Piipon mukaan niin sairaala kuin museo luottivat projektin onnistumiseen, vaikka yhteisöteoksen osallistujilta odotettiin paljon. ”Osallistujat ovat olleet ilahduttavan sitoutuneita teoksen luomiseen”, Piippo toteaa.
Johanna Rossi, joka on työskennellyt monien erilaisten taideryhmien kanssa, koki projektin erityisen palkitsevaksi, sillä tavallisesti ryhmien osallistujat vievät lopulta teokset mukanaan. Tällä kertaa taiteilija pääsi toteuttamaan kokonaisuutta, joka tuo pitkän työskentelyn tulokset kaikkien nähtäväksi. ”Lopullinen teos syntyi keskustelun kautta osallistujien kanssa, ja päätimme yhdessä, mikä kaikki päätyy osaksi taidevessaa. Vaikka itse teoksessa näkyy omaa maalaustani vain pienen pieni pilkahdus, on kokonaisuus taiteellista työtäni”, Rossi kertoo.
KUMMAn johtajan Anna Vilkunan mielestä Mona Lisa Restroom on erinomainen esimerkki siitä, miten yhteisötaide voi avata uusia näkökulmia ja tuoda ihmisiä yhteen luovan työn ääreen. ”Teos on upea. Se asettuu hienosti osaksi meidän kokoelmanäyttelyämme. Olen todella ylpeä koko työryhmästä. ”, kertoo Vilkuna.
Mona Lisa Restroom liittyy osaksi uutta kokoelmanäyttelyä, joka aukeaa lokakuussa. Teokseen on kuitenkin mahdollista tutustua ennakkoon torstaina 03.07.2025 klo 13-17. Uusi teos on osa Seinätön taide -ESR+ -hanketta, joka on KUMMAn ja Savonia-ammattikorkeakoulun yhteistyöhanke.

Opastus: Säätyläiskodin saleista työläisten hellahuoneeseen
2025-07-04 13:00 - 14:00 | Korttelimuseo, Kirkkokatu 22, Kuopio, 70100
Kuopion korttelimuseon opastuksella tutustutaan elämänmenoon entisajan puutalo-Kuopiossa 1800-luvun lopulta 1930-luvulle saakka. Esitellyiksi tulevat muun muassa säätyläisperheen koti, kirjailija Minna Canthin salonki, useiden käsityöläisten asumukset sekä vanha apteekki.
Opastuksia järjestetään 4.7.–15.8.2025 perjantaisin klo 13.
Opastus sisältyy museon pääsymaksuun (8/5 €, alle 18-vuotiaat maksutta, Museokortti). Kesto noin 45 minuuttia.
